Oficialusis leidinys L 059 , 04/03/1992 p. 0017 - 0018

specialusis leidimas suomių kalba: skyrius 7 tomas 4 p. 0078

specialusis leidimas švedų kalba: skyrius 7 tomas 4 p. 0078



Tarybos sprendimas 1992 m. vasario 25 d. dėl radionavigacijos sistemų Europai (92/143/EEB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 84 straipsnio 2 dalį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi 1974 m. Tarptautinėje konvencijoje dėl žmogaus gyvybės apsaugos jūroje (1974 m. SOLAS), kurios sudarymą parėmė Tarptautinė jūrų organizacija (TJO), reikalaujama, kad sutarties šalys įtvirtintų ir prižiūrėtų tokias navigacijos priemones, kurios atitiktų jūrų eismo apimtį ir užtikrintų kuo mažesnę riziką; kadangi Rezoliucijoje A.666 (16) TJO nurodė, jog būtina sukurti pasaulinę radionavigacijos sistemą ir pasinaudoti galimybe regionuose taikyti sausumos sistemas Chayka, Decca Navigator, Loran-C, Omega ir Differential Omega; kadangi Tarptautinė švyturių asociacija patvirtino, kad, kol bus galima plačiai naudotis bendrosios paskirties palydovinėmis sistemomis, jūrų laivybos poreikiams patenkinti reikalinga ir sausumos radionavigacijos sistema, kuria bus galima naudotis kartu su minėtosiomis sistemomis ir artimoje ateityje; kadangi Bendrija nori užtikrinti pačią saugiausią laivybą ir geriausią jūros aplinkos apsaugą; kadangi Jungtinių Valstijų pakrantės sargyba nusprendė nuo 1994 m. nutraukti Loran-C įsipareigojimų galiojimą už Jungtinių Amerikos Valstijų ribų ir ketina pasiūlyti Loran-C įrangą atitinkamoms šalims; kadangi tam tikros valstybės narės ketina pasirašyti vieną arba daugiau regioninių susitarimų dėl Loran-C tinklo sukūrimo Šiaurės Vakarų Europos, Šiaurės Atlanto, Viduržemio jūros, Iberijos pusiasalio ir Baltijos regionuose, nors daugelyje jų jau veikia sausumos sistemos Decca ir Omega; kadangi iš valstybių narių nebus reikalaujama atsisakyti veikiančių radionavigacijos sistemų Decca ir Omega, jei jos vykdys regioniniuose susitarimuose nustatytus Loran-C įsipareigojimus; kadangi Loran-C sistema ypač atitinka tarptautinius reikalavimus, o universalesnis jos taikymas netrukdo laivybos palydovinių pagalbos priemonių plėtrai, kadangi laivybos saugai ir aplinkos apsaugai dėl šio bendro palydovinių ir Loran-C sistemų veikimo bus garantuota kokybiška sistemos patikra ir nenutrūkstamas radionavigacijos sistemų veikimas; kadangi sukūrus regionines Loran-C sistemas turi būti užtikrintas nuolatinis ir visapusiškas Europos jūrų zonos stebėjimas stengiantis, kad veikiančių sausumos radionavigacijos sistemų naudotojai turėtų kuo mažiau papildomų išlaidų, PRIĖMĖ ŠĮ SPRENDIMĄ: 1 straipsnis 1. Neribodamos veikiančių radionavigacijos sistemų, valstybės narės, kurios pasirašo regioninius susitarimus dėl Loran-C arba prisijungia prie jų, tai daro siekdamos įgyvendinti tarptautinius tikslus. 2. Dalyvaudamos 1 dalyje minimuose regioniniuose susitarimuose, valstybės narės siekia sukurti tokių formų radionavigacijos sistemas, kuriomis kuo plačiau būtų apimta Europos geografinė teritorija ir kaimyninės jūros. 2 straipsnis Komisija: - koordinuoja 1 straipsnio 1 dalyje minimus regioninius susitarimus pasirašiusių valstybių narių veiksmus, kad būtų užtikrintas regioniniu lygiu sukurtų Loran-C tinklų suderinamumas, - atsižvelgdama į nuolatinį palydovinių sistemų tobulinimą ir veikiančios Loran-C sistemos stiprinimą, skatina tobulinti imtuvus, - tęsia savo darbą, susijusį su radionavigacijos plano sudarymu, kuriame būtų atsižvelgta į palydovinių navigacijos sistemų, veikiančių sausumos sistemų ir valstybių narių radionavigacijos planų plėtrą, bei - prireikus Tarybai siūlo imtis būtinų priemonių. 3 straipsnis Kad Loran-C sistema pasaulyje plačiau veiktų siekiant pagerinti laivybos saugą ir jūros aplinkos apsaugą, valstybės narės ir Komisija, kaip Tarptautinės švyturių asociacijos narės arba stebėtojos, remia pastangas sukurti pasaulinę radionavigacijos sistemą, įskaitant Europos regioninius Loran-C tinklus. 4 straipsnis Šis sprendimas skirtas valstybėms narėms. Priimta Briuselyje, 1992 m. vasario 25 d. Tarybos vardu Pirmininkas Vitor Martins [1] OL C 53, 1991 2 28, p. 71 ir OL C 317, 1991 12 7, p. 16. [2] OL C 280, 1991 10 28, p. 32. [3] OL C 159, 1991 6 17, p. 22. --------------------------------------------------